Skupa predizborna kampanja
Prema istraživanjima organizacija koje nadgledaju prikupljanje kampanjskih priloga, utrošiće se dve do tri milijarde dolara
Pored kampanjskih govora, kandidatskih debata, pa čak i povremenog koškanja nezadovoljnih birača, beskrajno televizijsko oglašavanje je postalo pogonska sila ovogodišnje predizborne kampanje. Jedno od najintenzivnijih nadmetanja vode demokratski lider Senata Hari Rid i njegova republikanska suparnica Šeron Engl u Nevadi. Mnoge oglase finansiraju organizacije koje nisu povezane sa političkim partijama, među kojima mnoge anonimno daju priloge i vrše veliki uticaj na kampanju. Republikanci izgleda da imaju korist od povećanog dotoka novca zahvaljujući presudi Vrhovnog suda koji je u januaru ukinuo ograničenje trošenja korporacija i sindikata na kampanjske oglase. Ta promena je naravno izazvala pažnju i predsednika Baraka Obame, koji je pokrenuo pitanje finansiranja kampanjskog skupa u Ilinoisu od strane američke Trgovinske komore. Trgovinska komora poriče da koristi novac iz inostranstva, a republikanci uzvraćaju udarac, uključujući i Karla Rova, političkog savetnika bivšeg predsedika Džordža Buša. Rov je povezan sa organizacijom koja prikuplja novac za republikanske kandidate. Izborne kampanje u Sjedinjenim Državama su skupe i postaju sve skuplje, kaže analitičarka Suzan Tolkin. Smanjenje ograničenja na prikupljanje i trošenje kampanjskih priloga ove godine pomaže republikancima, kaže istoričar Alen Lihtmen. Ali Mišel Bernard, iz Nezavisnog foruma žena, kaže da novac pritiče republikancima zbog toga što se biračima više dopada njihova poruka o manjoj administraciji i žele da je upute predsedniku Obami. Demokrate pokušavaju da usredsrede pažnju na priloge za republikansku kampanju kao glavno pitanje, ali ankete do ovog momenta pokazuju da su birači najzabrinutiji za ekonomiju i posao.